Cort Piilsmuget 1

Cort Piilsmuget 1 er en enebolig i gaten Cort Piilsmauet i Bergen sentrum, nær Klosteret. Den er kjent som et kunstnerhjem ettersom forfatteren Amalie Skram, født Alver, (1846–1905) vokste opp her i årene 1846–1864.

Huset ble antagelig bygget i 1835. Familien  Alver bodde i Apotekersmuget 2 da Amalie ble født og senere en kort tid i Strandgaten 45 før de bosatte seg i øverste etasje i Cort Piilsmuget 1. Faren Mons Monsen Alver var kjøpmann, og arbeidet seg opp fra å være «kjellermann», det vil si ha forretning i en kjelleretasje, til å ha en ordinær forretning på gateplan i området ved Muren. Hjemmet var, ifølge de fleste biografier, velstelt og preget av foreldrenes sosiale ambisjoner. Faren gikk imidlertid konkurs da Amalie var 17, og reiste til Amerika. Amalie forlovet seg kort tid etter med skipperen Bernt Ulrik August Müller. 

Huset er ikke spesifikt nevnt i Skrams få selvbiografiske tekster, men Diesen peker på at flere av hennes romaner henter personer og miljø fra Bergen i Skrams barndom og oppvekst. Hennes barndomsvenn, og ungdoms avstandsforelskelse, Herman Johan Foss Reimers (1843-1928), skrev ned sine minner fra sin oppvekst i Cort Piilsmauet i boken Barndomserindringer fra Bergen. 

Huset er i dag i privat eie, og det er ingen bevarte minner eller kulturell tilrettelegging av boligen.

 Litteratur 
 Hilde Diesen. Dikterhus. Tell forlag, 1994 (bokhylla.no – fulltekst)
 Elisabeth Aasen «'Kjellermannens' datter. Amalie Skrams klassebakgrunn som smertefull drivkraft» I: Amalie, 'silkestrilen sin datter'. Pax, 1996 ISBN 82-530-1830-4
 Liv Køltzow. Den unge Amalie Skram. Gyldendal, 1992. ISBN 82-05-20255-9
 Herman Johan Foss Reimers. Barndomserindringer fra Bergen''. Eget Forlag, Bergen 2006. ISBN 82-92729-05-4
 Cort Piilsmauet i Bergen byleksikon

Kategori:Norske kunstnerhjem
Kategori:Amalie Skram
Kategori:Byggverk i Bergen
Kategori:Bergens historie